# **Savjetovanje sa zainteresiranom javnošću o Nacrtu pravilnika o pokriću obveznih doprinosa, trajnoj novčanoj naknadi, dodjeli nacionalne sportske stipendije i nagradama za sportska ostvarenja**

Ministarstvo turizma i sporta provodi savjetovanje sa zainteresiranom javnošću o Nacrtu pravilnika o pokriću obveznih doprinosa, trajnoj novčanoj naknadi, dodjeli nacionalne sportske stipendije i nagradama za sportska ostvarenja.

Ovim Pravilnikom propisuje se način dodjele, potrebna dokumentacija, izgled i sadržaj obrazaca za ostvarivanje prava na obvezne doprinose vrhunskim sportašima I. kategorije, način dodjele, potrebna dokumentacija, izgled i sadržaj obrazaca te druga pitanja značajna za ostvarivanje prava na trajnu novčanu naknadu, način dodjele, potrebna dokumentacija, izgled i sadržaj obrazaca te druga pitanja značajna za dodjelu nacionalne sportske stipendije te nagrada za sportska ostvarenja sportaša i trenera.

Člankom 77. Zakona o sportu („Narodne novine“, broj: 141/22) propisano je da vrhunski sportaš I. kategorije ima pravo na uplatu obveznih doprinosa iz sredstava državnog proračuna Republike Hrvatske ukoliko ima status vrhunskog sportaša I. kategorije, ima registriranu samostalnu sportsku djelatnost ili ima sklopljen ugovor o radu za djelatnost pripreme i sudjelovanja u sportskom natjecanju, ima hrvatsko državljanstvo, ima prebivalište u Republici Hrvatskoj, ako je ostvario ukupni godišnji netodohodak u prethodnoj godini do 24.000,00 eura i nije pravomoćno osuđen za počinjeno kazneno djelo iz članka 111. stavaka 1. i 2.

Nadalje, člankom 79. Zakona propisano je da pravo na trajnu novčanu mjesečnu naknadu ostvaruje sportaš koji je osvojio medalju na olimpijskim igrama / paraolimpijskim igrama / olimpijskim igrama gluhih i svjetskom seniorskom prvenstvu u olimpijskom/paraolimpijskom sportu i disciplini te olimpijskom sportu i disciplini gluhih, kao državno priznanje za poseban doprinos ugledu Republike Hrvatske, ako ima hrvatsko državljanstvo, prebivalište u Republici Hrvatskoj, navršenih 45 godina života i nije pravomoćno osuđen za počinjeno kazneno djelo iz članka 111. stavaka 1. i 2. ovoga Zakona kao i da pravo na trajnu novčanu mjesečnu naknadu ostvaruje i izbornik u ekipnim sportovima i trener u individualnim sportovima koji je obavljao stručne poslove vođenja sportaša ili ekipe na sportskom natjecanju, zaslužan za medalju koja je osvojena na olimpijskim igrama / paraolimpijskim igrama / olimpijskim igrama gluhih, kao državno priznanje za poseban doprinos ugledu Republike Hrvatske, ako ima hrvatsko državljanstvo, prebivalište u Republici Hrvatskoj, navršenih 55 godina života i nije pravomoćno osuđen za počinjeno kazneno djelo iz članka 111. stavaka 1. i 2. Zakona.

Također, člankom 80. Zakona propisuje se i da vrhunski sportaš može ostvariti pravo na nacionalnu sportsku stipendiju nakon što rješenje o kategorizaciji sportaša postane izvršno, i to na rok dok traje rješenje o kategorizaciji.

Ovim Pravilnikom propisuje se u skladu s odredbom članka 84. Zakona i da se nagrade za sportska ostvarenje dodjeljuju sportašima u svim dobnim kategorijama koji su osvojili prvo, drugo ili treće mjesto na službenom međunarodnom natjecanju i na službenome nacionalnom prvenstvu, a mogu je dodijeliti krovno sportsko udruženje, sportska zajednica, sportski savez, sportski klub i jedinica lokalne i regionalne samouprave.

Savjetovanje sa zainteresiranom javnošću o Nacrtu pravilnika provodi se putem portala eSavjetovanja. Savjetovanje je otvoreno do 2. travnja 2023. godine. Po završetku savjetovanja, svi pristigli prijedlozi bit će pregledani i razmotreni, a izvješće o provedenom savjetovanju zajedno s Tablicom prihvaćenih i neprihvaćenih primjedbi bit će objavljeno do 14. travnja 2023. godine. Temeljem predloženog teksta pravilnika i vaših prihvaćenih prijedloga izradit će se konačni tekst novog pravilnika.